INDOKOLÁS

1.A javaslat tárgya

E javaslat tárgya az Unió által az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodás (a továbbiakban: kereskedelmi és együttműködési megállapodás) alapján létrehozott EU–Egyesült Királyság energiaügyi szakbizottságban (a továbbiakban: szakbizottság) az egyes Feleknek a villamosenergia-rendszerösszekötők hatékony használatára irányuló műszaki eljárások kidolgozása kapcsán a villamosenergia-piaci átvitelirendszer-üzemeltetőkhöz intézett kérelmeire vonatkozóan tett ajánlás tervezett elfogadásával kapcsolatban képviselendő álláspont meghatározásáról szóló határozat.

2.A javaslat háttere

2.1.Az EU–Egyesült Királyság kereskedelmi és együttműködési megállapodás

A kereskedelmi és együttműködési megállapodás célja többek között energiaügyi együttműködést kialakítani az EU és az Egyesült Királyság között. A második rész első tárgykörének energiáról szóló VIII. címe (Kereskedelem, közlekedés, halászat és egyéb intézkedések) a villamosenergia-rendszerösszekötőkön keresztül folytatott kereskedelemre vonatkozó kötelezettségvállalásokat tartalmaz. A kereskedelmi és együttműködési megállapodás energiáról szóló címe és 29. melléklete különösen olyan rendelkezéseket tartalmaznak, amelyek célja a villamosenergia-rendszerösszekötők kapacitásának a másnapi piaci időtávon belüli elosztására vonatkozó új eljárás kidolgozása. Ennek az új eljárásnak a „többrégiós laza mennyiségalapú piac-összekapcsolás” modelljén kell alapulnia, meghatározott időtávon belül. Ezenkívül a kereskedelmi és együttműködési megállapodás kötelezi az egyes Feleket arra, hogy biztosítsák a villamosenergia-rendszerösszekötők legmagasabb szintű kapacitásának rendelkezésre bocsátását, annak tiszteletben tartása mellett, hogy biztosítani szükséges a rendszer biztonságos működését és a rendszerek leghatékonyabb felhasználását.

A kereskedelmi és együttműködési megállapodásban foglalt szabályok 2021. január 1-től hatályosak.

2.2.Az EU–Egyesült Királyság energiaügyi szakbizottság

A kereskedelmi és együttműködési megállapodás 8. cikke (1) bekezdésének l. pontja által létrehozott EU–Egyesült Királyság energiaügyi szakbizottság (a továbbiakban: szakbizottság) a második rész első tárgyköre energiáról szóló VIII. címének (Kereskedelem, közlekedés, halászat és egyéb intézkedések) hatálya alá tartozó kérdésekkel foglalkozik.

A kereskedelmi és együttműködési megállapodás 8. cikke (4) bekezdésének a) és c) pontjában előírtak szerint a bizottság hatáskörrel rendelkezik arra, hogy figyelemmel kísérje és felülvizsgálja a kereskedelmi és együttműködési megállapodás végrehajtását, és biztosítsa annak megfelelő működését. Hatáskörrel rendelkezik arra, hogy határozatokat – beleértve a módosításokat is – és ajánlásokat fogadjon el a kereskedelmi és együttműködési megállapodásban meghatározott ügyekben, vagy azon ügyekben, amelyekre vonatkozóan a partnerségi tanács a kereskedelmi és együttműködési megállapodás 7. cikke (4) bekezdésének f) pontjával összhangban a hatásköreit az említett bizottságra ruházta. E hatáskört részletesebben meghatározza a kereskedelmi és együttműködési megállapodás második része első tárgykörének energiáról szóló VIII. címe, amely előírja, hogy e konkrét szakbizottságnak többek között az a feladata, hogy ajánlásokat tegyen, például olyan kérdésekben, mint a rendszerösszekötőknek a kereskedelmi és együttműködési megállapodás 311–313. cikke, 317. cikke és 29. melléklete szerinti hatékony használatát célzó kereskedelmi megállapodások.

A kereskedelmi és együttműködési megállapodás 8. cikkének (7) bekezdése előírja, hogy a szakbizottságok (beleértve az energiaügyi szakbizottságot is) társelnöki tisztjét az Unió képviselője és az Egyesült Királyság képviselője töltenek be. A kereskedelmi és együttműködési megállapodás 10. cikkének (2) bekezdésében foglaltak szerint valamely bizottság a Felek közös megegyezésével fogad el határozatokat és tesz ajánlásokat.

2.3.A szakbizottság tervezett jogi aktusa

A bizottságnak a Felekhez intézett ajánlást kell elfogadnia a villamosenergia-kereskedelmi megállapodásoknak a kereskedelmi és együttműködési megállapodásban meghatározottak szerinti kidolgozására vonatkozóan (a továbbiakban: a tervezett jogi aktus).

A bizottság két konkrét kérdés kapcsán intéz ajánlást a Felekhez. Először is, a Felekhez intézett ajánlásaként meg kell erősítenie az Energiaügyi Főigazgatóság és az Egyesült Királyság kormányának Vállalkozási, Energiaügyi és Ipari Stratégiai Minisztériuma által 2021. január 22-én az EU és az Egyesült Királyság villamosenergia-piaci átvitelirendszer-üzemeltetői számára megfogalmazott előzetes ajánlást. Ezt az előzetes ajánlást a bizottság a munka megkezdése előtt adta ki, és felkérte az átvitelirendszer-üzemeltetőket, hogy kezdjék meg a villamosenergia-rendszerösszekötők hatékony felhasználására vonatkozó műszaki eljárások kidolgozását. Másodszor, az ajánlás – bár elismeri az átvitelirendszer-üzemeltetők által már elvégzett munkát – kiegészítő információk benyújtására kéri fel az átvitelirendszer-üzemeltetőket. Ezek a kiegészítő információk segíteni fogják a bizottságot a kereskedelmi és együttműködési megállapodás 312. cikkének (1) bekezdése és 317. cikkének (2) bekezdése alapján fennálló kötelezettségei teljesítésében, különösen annak eldöntésében, hogy mi a villamosenergia-kereskedelmi megállapodások kidolgozásának legoptimálisabb módja.

A bizottságnak a lehető leghamarabb el kell fogadnia a tervezett jogi aktust, vagy a következő ülésén, vagy a kereskedelmi és együttműködési megállapodás I. mellékletében meghatározott írásbeli eljárás útján, attól függően, hogy melyik a korábbi időpont.

3.Az Unió nevében képviselendő álláspont

3.1.1.Ajánlás a Felek által az átvitelirendszer-üzemeltetők számára a villamosenergia-rendszerösszekötők hatékony használatára irányuló műszaki eljárások kidolgozásának megkezdésére vonatkozóan megfogalmazott előzetes ajánlás megerősítéséről

2021. január 22-én az Európai Bizottság Energiaügyi Főigazgatósága és az Egyesült Királyság kormányának Vállalkozási, Energiaügyi és Ipari Stratégiai Minisztériuma előzetes ajánlást fogalmaztak meg saját átvitelirendszer-üzemeltetőik számára, amelyben felkérték őket, hogy kezdjék meg a villamosenergia-rendszerösszekötők hatékony használatára irányuló műszaki eljárások kidolgozását. Ennek megfogalmazására közvetlenül a kereskedelmi és együttműködési megállapodás Unió általi ideiglenes alkalmazásának megkezdése után, illetve a bizottsági munka megkezdése előtt került sor. Az előzetes ajánlás különösen az átvitelirendszer-üzemeltetők számára tette lehetővé, hogy azonnal megkezdhessék a villamosenergia-rendszerösszekötők másnapi piacon való hatékony használatára irányuló műszaki eljárások kidolgozását.

Ez az előzetes ajánlás szolgált alapjául az átvitelirendszer-üzemeltetők által a villamosenergia-rendszerösszekötők hatékony használatának egyéb vonatkozásaival kapcsolatos, a kereskedelmi és együttműködési megállapodás 311. cikkének (1) bekezdésében meghatározott munkának is, mint például a kapacitásszámítás, a szűk keresztmetszetek kezelése vagy a villamosenergia-rendszerösszekötőkön keresztüli kereskedelem hatékonyságának növelése a másnapitól eltérő időtávok esetében is – ahogyan és amikor helyénvaló. Ezért továbbra is hasznos hivatkozási pontként és iránymutatásként szolgál az átvitelirendszer-üzemeltetők további munkájához, bár a munka tekintetében egyértelműen a másnapi időtávon történő villamosenergia-kereskedelem élvez elsőbbséget.